Ανακοίνωση για την έναρξη ενδιάμεσης επανεξέτασης των μέτρων αντιντάμπινγκ και των αντισταθμιστικών μέτρων που εφαρμόζονται στις εισαγωγές σολομού Ατλαντικού εκτροφής, καταγωγής Νορβηγίας

(2002/C 53/06)

Η Επιτροπή αποφάσισε με δική της πρωτοβουλία να αρχίσει ενδιάμεση επανεξέταση σύμφωνα με το άρθρο 11 παράγραφος 3 του κανονισμού (ΕΚ) αριθ. 384/96 του Συμβουλίου(1), όπως τροποποιήθηκε τελευταία από τον κανονισμό (ΕΚ) αριθ. 2238/2000(2) (ο "κανονισμός αντιντάμπινγκ") και το άρθρο 19 παράγραφος 1 του κανονισμού (ΕΚ) αριθ. 2026/97 του Συμβουλίου(3) (ο "κανονισμός κατά των επιδοτήσεων").

1. Προϊόν

Το υπό εξέταση προϊόν είναι ο σολομός Ατλαντικού εκτροφής, καταγωγής Νορβηγίας (το "υπό εξέταση προϊόν") που υπάγεται προς το παρόν στους κωδικούς ΣΟ ex 0302 12 00, ex 0303 22 00, ex 0304 10 13 και ex 0304 20 13. Οι ανωτέρω κωδικοί παρατίθενται για πληροφοριακούς και μόνο λόγους.

2. Ισχύοντα μέτρα και νομικό πλαίσιο

Τα μέτρα που ισχύουν επί του παρόντος είναι τα ακόλουθα:

- οριστικοί δασμοί αντιντάμπινγκ και αντισταθμιστικοί δασμοί που επιβλήθηκαν με τον κανονισμό (ΕΚ) αριθ. 772/1999(4) του Συμβουλίου, όπως τροποποιήθηκε τελευταία από τον κανονισμό (ΕΚ) αριθ. 322/2002(5), ο οποίος, μετά από επανεξέταση, κατήργησε και αντικατέστησε τους δασμούς αντιντάμπινγκ και τους αντισταθμιστικούς δασμούς που είχαν επιβληθεί προηγουμένως με τους κανονισμούς του Συμβουλίου (ΕΚ) αριθ. 1890/97(6) και (ΕΚ) αριθ. 1891/1997(7).

- αναλήψεις υποχρεώσεων που έγιναν δεκτές με την απόφαση 97/634/ΕΚ(8) της Επιτροπής, όπως τροποποιήθηκε τελευταία από την απόφαση 2002/157/ΕΚ(9) της Επιτροπής, τις οποίες πρότειναν μεγάλος αριθμός παραγωγών-εξαγωγέων από τη Νορβηγία όσον αφορά, μεταξύ άλλων, ορισμένες ελάχιστες τιμές εισαγωγής.

Παράλληλα με τους προαναφερόμενους δασμούς αντιντάμπινγκ και τους αντισταθμιστικούς δασμούς και τις αναλήψεις υποχρεώσεων, υπογράφηκε συμφωνία μεταξύ της Επιτροπής και των αρχών της Νορβηγίας (η αποκαλούμενη "Συμφωνία σολομού ΕΕ-Νορβηγίας") που προέβλεπε ένα καθεστώς στήριξης, η διαχείριση του οποίου γίνεται στο πλαίσιο τακτικών επαφών μεταξύ των μερών.

3. Λόγοι της επανεξέτασης

Με βάση τις πληροφορίες που έλαβε η Επιτροπή στο πλαίσιο της συμφωνίας σολομού ΕΕ-Νορβηγίας και τις πληροφορίες που παραλήφθηκαν από διάφορες πηγές, η Επιτροπή θεωρεί ότι υπάρχουν επαρκείς λόγοι που δικαιολογούν την έναρξη ενδιάμεσης επανεξέτασης των ισχυόντων μέτρων. Αυτές οι πληροφορίες δείχνουν ότι, λόγω της αλλαγής των συνθηκών βάσει των οποίων είχαν θεσπιστεί τα μέτρα, τα ισχύοντα μέτρα δεν έχουν πλέον τα αναμενόμενα αποτελέσματα.

Φαίνεται ότι η μορφή των μέτρων (συμπεριλαμβανομένων των αναλήψεων υποχρεώσεων) δεν είναι πλέον η κατάλληλη για να εξαλείφονται οι ζημιογόνες επιπτώσεις του ντάμπινγκ και των επιδοτήσεων λόγω των διαταραχών που σημειώθηκαν στην αγορά της Κοινότητας.

Επιπλέον, λόγω των αποδεικτικών στοιχείων που υπέβαλαν οι αρχές της Νορβηγίας όσον αφορά την κανονική αξία και τις διαθέσιμες πληροφορίες για τις τιμές εξαγωγής στην Κοινότητα, φαίνεται ότι τα περιθώρια του ντάμπινγκ μπορούν να έχουν αλλάξει σημαντικά.

Το επίπεδο και η μορφή των ισχυόντων μέτρων (και ειδικότερα οι αναλήψεις υποχρεώσεων) υποστηρίζονται από ορισμένες πτυχές όσον αφορά τις πρακτικές επιδοτήσεων. Με βάση τις πληροφορίες που υπέβαλαν οι αρχές της Νορβηγίας όσον αφορά τις αλλαγές του φόρου εξαγωγής που είναι ο κατάλληλος γι' αυτό τον υπολογισμό, και επειδή ορισμένες πληροφορίες που παραλήφθηκαν από τους κοινοτικούς παραγωγούς δείχνουν ότι μπορεί να έχουν εξαφανιστεί ορισμένα αντισταθμίσιμα καθεστώτα επιδοτήσεων και ότι μπορεί να έχουν εφαρμοστεί άλλα αντισταθμίσιμα προγράμματα, θεωρείται σκόπιμο να επανεξεταστεί παράλληλα και η αποτελεσματικότητα της μορφής και του επιπέδου των αντισταθμιστικών μέτρων.

Όσον αφορά τη ζημία, οι διαθέσιμες πληροφορίες δείχνουν ότι, παρά τη μείωση του κόστους παραγωγής από τον κοινοτικό κλάδο παραγωγής, η τρέχουσα μη ζημιογόνος τιμή-στόχος του είναι υψηλότερη από τις τιμές μεταπώλησης των νορβηγικών εισαγωγών των οποίων ο όγκος είναι σημαντικός. Παράλληλα, φαίνεται ότι σημειώθηκαν μεγάλες αλλαγές στον ορισμό του κοινοτικού κλάδου παραγωγής, όσον αφορά το σύνδεσμο ορισμένων κοινοτικών παραγωγών με τους νορβηγούς εξαγωγείς, παραγωγούς και παραγωγούς-εξαγωγείς. Αυτό μπορεί να έχει κάποια επίπτωση στην αντιπροσωπευτικότητα των παραγωγών που υποστηρίζουν τα μέτρα. Επομένως θεωρείται αναγκαίο να επανεξεταστούν τα συμπεράσματα σχετικά με τη ζημία όσον αφορά τα μέτρα αντιντάμπινγκ και τα αντισταθμιστικά μέτρα.

4. Διαδικασία

4.1. Διαδικασία για την επανεξέταση του ντάμπινγκ, των επιδοτήσεων και της ζημίας

Αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη ενδιάμεσης επανεξέτασης, η Επιτροπή αρχίζει έρευνα επανεξέτασης σύμφωνα με το άρθρο 11 παράγραφος 3 του κανονισμού αντιντάμπινγκ και το άρθρο 19 παράγραφος 1 του κανονισμού κατά των επιδοτήσεων. Η επανεξέταση καλύπτει τη μορφή και το επίπεδο των μέτρων αντιντάμπινγκ και των αντισταθμιστικών μέτρων.

α) Δειγματοληψία για τη διερεύνηση του ντάμπινγκ και των επιδοτήσεων

Λόγω του αριθμού των μερών που ενέχονται στην παρούσα διαδικασία, η Επιτροπή μπορεί να αποφασίσει να εφαρμόσει δειγματοληπτική μέθοδο σύμφωνα με το άρθρο 17 του κανονισμού αντιντάμπινγκ και το άρθρο 27 του κανονισμού κατά των επιδοτήσεων.

i) Δειγματοληψία όσον αφορά τους παραγωγούς-εξαγωγείς

Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, εφόσον είναι αναγκαία, να επιλέξει ένα δείγμα, όλοι οι εξαγωγείς-παραγωγοί ή οι εκπρόσωποί τους που ενεργούν για λογαριασμό τους, καλούνται να αναγγελθούν ερχόμενοι σε επαφή με την Επιτροπή και να παράσχουν τις κατωτέρω πληροφορίες σχετικά με την εκάστοτε εταιρεία ή εταιρείες εξαγωγής, εντός της προθεσμίας που καθορίζεται στην παράγραφο 5 στοιχείο β) σημείο i) της παρούσας ανακοίνωσης:

- την επωνυμία, τη διεύθυνση, την ηλεκτρονική διεύθυνση, τον αριθμό τηλεφώνου και τηλεομοιοτυπίας ή/και τον αριθμό τέλεξ και το πρόσωπο επαφής,

- τον κύκλο εργασιών σε τοπικό νόμισμα και τον όγκο σε χιλιόγραμμα του υπό εξέταση προϊόντος που πωλήθηκε για εξαγωγή στην Κοινότητα κατά την περίοδο από την 1η Ιουλίου έως τις 31 Δεκεμβρίου 2001,

- κατά πόσον η εταιρεία προτίθεται να ζητήσει ατομικό περιθώριο,

- τον κύκλο εργασιών σε τοπικό νόμισμα και τον όγκο των πωλήσεων σε χιλιόγραμμα για το υπό εξέταση προϊόν στην εγχώρια αγορά κατά την περίοδο από την 1η Ιουλίου έως τις 31 Δεκεμβρίου 2001,

- ονόματα και ακριβείς δραστηριότητες όλων των συνδεδεμένων μερών(10) που συμμετέχουν στην παραγωγή, την αγορά και τη μεταπώληση (προς εξαγωγή ή εγχώρια) του υπό εξέταση προϊόντος,

- όλες τις σχετικές πληροφορίες που θα μπορούσαν να βοηθήσουν την Επιτροπή στην επιλογή του δείγματος,

- ένδειξη για το κατά πόσον η εταιρεία ή εταιρείες συμφωνούν να συμπεριληφθούν στο δείγμα και, στην περίπτωση αυτή, να απαντήσουν σε ερωτηματολόγιο και να δεχθούν τη διενέργεια επιτόπιας επαλήθευσης των απαντήσεών τους.

Η Επιτροπή, για να συγκεντρώσει τις πληροφορίες που θεωρεί απαραίτητες για την επιλογή του δείγματος των εξαγωγέων, παραγωγών και παραγωγών-εξαγωγέων, θα έλθει επίσης σε επαφή με τις αρχές της χώρας εξαγωγής, και με όλες τις γνωστές ενώσεις εξαγωγέων, παραγωγών και παραγωγών-εξαγωγέων.

ii) Δειγματοληψία για τους εισαγωγείς

Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, εφόσον είναι αναγκαία, να επιλέξει ένα δείγμα, όλοι οι εισαγωγείς ή οι εκπρόσωποί τους που ενεργούν για λογαριασμό τους καλούνται να αναγγελθούν ερχόμενοι σε επαφή με την Επιτροπή και να παράσχουν τις κατωτέρω πληροφορίες σχετικά με την εκάστοτε εταιρεία ή εταιρείες τους, εντός της προθεσμίας που καθορίζεται στην παράγραφο 5 στοιχείο β) σημείο i) της παρούσας ανακοίνωσης:

- την επωνυμία, τη διεύθυνση, την ηλεκτρονική διεύθυνση, τον αριθμό τηλεφώνου και τηλεομοιοτυπίας ή/και τον αριθμό τέλεξ και το πρόσωπο επαφής,

- το συνολικό κύκλο εργασιών της εταιρείας σε ευρώ κατά την περίοδο από την 1η Ιουλίου έως τις 31 Δεκεμβρίου 2001,

- το συνολικό αριθμό των απασχολουμένων,

- τις ακριβείς δραστηριότητες της εταιρείας όσον αφορά το υπό εξέταση προϊόν,

- τον όγκο σε χιλιόγραμμα και την αξία σε ευρώ των εισαγωγών και των μεταπωλήσεων στην κοινοτική αγορά κατά την περίοδο από την 1η Ιουλίου έως τις 31 Δεκεμβρίου 2001 του εν λόγω εισαχθέντος προϊόντος καταγωγής Νορβηγίας,

- ονόματα και ακριβείς δραστηριότητες όλων των συνδεδεμένων μερών(11) που συμμετέχουν στην παραγωγή, τη μεταπώληση και την αγορά του υπό εξέταση προϊόντος,

- όλες τις σχετικές πληροφορίες που θα μπορούσαν να βοηθήσουν την Επιτροπή στην επιλογή του δείγματος,

- ένδειξη για το κατά πόσον η εταιρεία ή οι εταιρείες συμφωνούν να συμπεριληφθούν στο δείγμα και, στην περίπτωση αυτή, να απαντήσουν σε ερωτηματολόγιο και να δεχθούν τη διενέργεια επιτόπιας επαλήθευσης των απαντήσεών τους.

Για να συγκεντρώσει τα στοιχεία που κρίνει αναγκαία για την επιλογή του δείγματος των εισαγωγέων, η Επιτροπή θα έλθει επιπλέον σε επαφή με τις γνωστές ενώσεις των εισαγωγέων.

iii) Δειγματοληψία κοινοτικών παραγωγών

Η επιλογή του δείγματος θα πραγματοποιηθεί με βάση το μεγαλύτερο αντιπροσωπευτικό όγκο παραγωγής και πωλήσεων του κοινοτικού κλάδου παραγωγής που είναι εύλογα δυνατόν να ερευνηθεί εντός του διαθέσιμου χρόνου.

Για να μπορέσει η Επιτροπή να επιλέξει δείγμα εταιρειών, καλούνται όλοι οι κοινοτικοί παραγωγοί να παράσχουν τις κατωτέρω πληροφορίες σχετικά με την εκάστοτε εταιρεία ή εταιρείες εξαγωγής τους εντός της προθεσμίας που καθορίζεται στην παράγραφο 5 στοιχείο β) σημείο i) της παρούσας ανακοίνωσης:

- την επωνυμία, τη διεύθυνση, την ηλεκτρονική διεύθυνση, τον αριθμό τηλεφώνου και τηλεομοιοτυπίας ή/και τον αριθμό τέλεξ και το πρόσωπο επαφής,

- το συνολικό κύκλο εργασιών της εταιρείας σε ευρώ κατά την περίοδο από την 1η Ιουλίου έως τις 31 Δεκεμβρίου 2001,

- τις ακριβείς δραστηριότητες της εταιρείας όσον αφορά την παραγωγή του εν λόγω προϊόντος,

- την αξία σε ευρώ των πωλήσεων του υπό εξέταση προϊόντος στην αγορά της Κοινότητας κατά την περίοδο από την 1η Ιουλίου έως τις 31 Δεκεμβρίου 2001,

- τον όγκο σε χιλιόγραμμα των πωλήσεων του υπό εξέταση προϊόντος στην κοινοτική αγορά κατά την περίοδο από την 1η Ιουλίου έως τις 31 Δεκεμβρίου 2001,

- τον όγκο σε χιλιόγραμμα της παραγωγής του υπό εξέταση προϊόντος κατά την περίοδο από την 1η Ιουλίου έως τις 31 Δεκεμβρίου 2001,

- ονόματα και ακριβείς δραστηριότητες όλων των συνδεδεμένων μερών(12) που συμμετέχουν στην παραγωγή ή/και στην πώληση του υπό εξέταση προϊόντος,

- όλες τις σχετικές πληροφορίες που θα μπορούσαν να βοηθήσουν την Επιτροπή στην επιλογή του δείγματος,

- ένδειξη για το κατά πόσον η εταιρεία ή οι εταιρείες συμφωνούν να συμπεριληφθούν στο δείγμα και, στην περίπτωση αυτή, να απαντήσουν σε ερωτηματολόγιο και να δεχθούν τη διενέργεια επιτόπιας επαλήθευσης των απαντήσεών τους.

Για να συγκεντρώσει τα στοιχεία που κρίνει αναγκαία για την επιλογή του δείγματος των κοινοτικών παραγωγών, η Επιτροπή θα έλθει επιπλέον σε επαφή με τις γνωστές ενώσεις των κοινοτικών παραγωγών.

iv) Τελική επιλογή των δειγμάτων

Όλα τα ενδιαφερόμενα μέρη που επιθυμούν να υποβάλουν οποιοδήποτε στοιχείο σχετικά με την επιλογή των δειγμάτων πρέπει να το πράξουν εντός της προθεσμίας που καθορίζεται στην παράγραφο 5 στοιχείο β) σημείο i) της παρούσας ανακοίνωσης.

Η Επιτροπή σκοπεύει να προβεί στην τελική επιλογή των δειγμάτων αφού ζητήσει τη γνώμη των ενδιαφερομένων μερών που έχουν εκδηλώσει προθυμία να συμπεριληφθούν στο δείγμα.

Οι εταιρείες που συμπεριλαμβάνονται στο δείγμα πρέπει να απαντήσουν στο ερωτηματολόγιο εντός της προθεσμίας που καθορίζεται στην παράγραφο 5 στοιχείο β) σημείο ii) της παρούσας ανακοίνωσης και πρέπει να συνεργαστούν στο πλαίσιο της έρευνας.

Σε περίπτωση που δεν εκδηλωθεί ικανοποιητική διάθεση συνεργασίας, σύμφωνα με το άρθρο 17 παράγραφος 4 και το άρθρο 18 του κανονισμού αντιντάμπινγκ και του άρθρου 27 παράγραφος 4 και του άρθρου 28 του κανονισμού κατά των επιδοτήσεων, η Επιτροπή μπορεί να συναγάγει τα συμπεράσματά της με βάση τα διαθέσιμα πραγματικά περιστατικά.

β) Ερωτηματολόγια

Για να συγκεντρώσει τα στοιχεία που κρίνει απαραίτητα για την έρευνά της, η Επιτροπή πρόκειται να αποστείλει ερωτηματολόγιο στον κοινοτικό κλάδο παραγωγής και σε όλες τις ενώσεις παραγωγών της Κοινότητας, στους εξαγωγείς, παραγωγούς και παραγωγούς-εξαγωγείς της Νορβηγίας που αποτέλεσαν αντικείμενο της δειγματοληψίας, σε όλες τις ενώσεις εξαγωγέων, παραγωγών και παραγωγών-εξαγωγέων, στους εισαγωγείς και σε όλες τις ενώσεις εισαγωγέων που συνεργάστηκαν στην έρευνα η οποία οδήγησε στην επιβολή των μέτρων που αποτελούν αντικείμενο της παρούσας επανεξέτασης, καθώς και στις αρχές της ενδιαφερόμενης χώρας εξαγωγής.

Εν πάση περιπτώσει, όλα τα μέρη θα πρέπει να έλθουν πάραυτα σε επαφή με την Επιτροπή με φαξ, για να πληροφορηθούν εάν περιλαμβάνονται στην αίτηση, και για να ζητήσουν ενδεχομένως ερωτηματολόγιο εντός της προθεσμίας που καθορίζεται στην παράγραφο 5 στοιχείο α) σημείο i), δεδομένου ότι η προθεσμία που καθορίζεται στην παράγραφο 5 στοιχείο α) σημείο ii) της παρούσας ανακοίνωσης ισχύει για όλα τα ενδιαφερόμενα μέρη.

γ) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν τις απόψεις τους, να υποβάλουν πληροφορίες πέραν των απαντήσεων στο ερωτηματολόγιο και να παράσχουν αποδεικτικά στοιχεία. Αυτές οι πληροφορίες και τα αποδεικτικά στοιχεία πρέπει να υποβληθούν στην Επιτροπή εντός της προθεσμίας που καθορίζεται στην παράγραφο 5 στοιχείο α) σημείο ii) της παρούσας ανακοίνωσης.

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, υπό την προϋπόθεση ότι θα υποβάλουν αίτηση ότι υπάρχουν ειδικοί λόγοι για να γίνουν δεκτά σε ακρόαση. Αυτή η αίτηση πρέπει να υποβληθεί εντός της προθεσμίας που καθορίζεται στην παράγραφο 5 στοιχείο α) σημείο iii) της παρούσας ανακοίνωσης.

4.2. Διαδικασία για την αξιολόγηση του συμφέροντος της Κοινότητας

Σύμφωνα με το άρθρο 21 του κανονισμού αντιντάμπινγκ και του άρθρου 31 του κανονισμού κατά των επιδοτήσεων και προκειμένου να καταστεί δυνατό να ληφθεί απόφαση σχετικά με το συμφέρον της Κοινότητας, ο κοινοτικός κλάδος παραγωγής, οι εισαγωγείς, οι αντιπροσωπευτικές ενώσεις τους και οι αντιπροσωπευτικοί χρήστες, υπό τον όρο ότι μπορούν να αποδείξουν ότι υπάρχει αντικειμενική σχέση μεταξύ των δραστηριοτήτων τους και του υπό εξέταση προϊόντος, μπορούν, εντός των γενικών προθεσμιών που καθορίζονται στην παράγραφο 5 στοιχείο α) σημεία ii) και iii) της παρούσας ανακοίνωσης, να αναγγελθούν και να προσκομίσουν πληροφορίες στην Επιτροπή καθώς και να ζητήσουν ακρόαση. Σημειώνεται ότι οι τυχόν πληροφορίες που υποβάλλονται βάσει των άρθρων που αναφέρονται ανωτέρω, λαμβάνονται υπόψη μόνον εφόσον τεκμηριώνονται με συγκεκριμένα αποδεικτικά στοιχεία κατά την υποβολή τους.

5. Προθεσμίες

α) Γενικές προθεσμίες

i) Για να ζητήσουν ερωτηματολόγιο τα μέρη

Όλα τα ενδιαφερόμενα μέρη που δεν συνεργάστηκαν στην έρευνα η οποία οδήγησε στην επιβολή των μέτρων που αποτελούν αντικείμενο της παρούσας επανεξέτασης, οφείλουν να ζητήσουν ερωτηματολόγιο το ταχύτερο δυνατόν, και το αργότερο εντός δεκαπέντε ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ii) Τα μέρη οφείλουν να αναγγελθούν, να υποβάλουν απαντήσεις στο ερωτηματολόγιο και οποιαδήποτε άλλη πληροφορία

Όλα τα ενδιαφερόμενα μέρη, για να ληφθούν υπόψη οι παρατηρήσεις τους κατά τη διάρκεια της έρευνας, πρέπει να αναγγελθούν στην Επιτροπή, να υποβάλουν τις απόψεις τους και να απαντήσουν στα ερωτηματολόγια ή να υποβάλουν άλλες πληροφορίες εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, εκτός εάν υπάρχει διαφορετική πρόβλεψη. Εφιστάται η προσοχή στο γεγονός ότι η άσκηση των περισσοτέρων διαδικαστικών δικαιωμάτων που αναφέρονται στους κανονισμούς αντιντάμπινγκ και κατά των επιδοτήσεων, εξαρτάται από το κατά πόσον το μέρος αναγγέλλεται εντός της προαναφερθείσας περιόδου.

Οι εταιρείες που επελέγησαν στο δείγμα πρέπει να υποβάλουν απαντήσεις στο ερωτηματολόγιο εντός της προθεσμίας που καθορίζεται στην παράγραφο 5 στοιχείο β) σημείο ii) της παρούσας ανακοίνωσης.

iii) Ακροάσεις

Όλα τα ενδιαφερόμενα μέρη μπορούν επίσης να ζητήσουν, εντός προθεσμίας 40 ημερών, να γίνουν δεκτά σε ακρόαση από την Επιτροπή.

β) Ειδική προθεσμία όσον αφορά τη δειγματοληψία

i) Κάθε στοιχείο σχετικό με την επιλογή του δείγματος πρέπει να υποβληθεί στην Επιτροπή εντός δεκαπέντε ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, δεδομένου ότι η Επιτροπή προτίθεται να ζητήσει τη γνώμη των ενδιαφερομένων μερών τα οποία έχουν εκδηλώσει την προθυμία τους να συμπεριληφθούν σε αυτό, όσον αφορά την τελική επιλογή του δείγματος, εντός προθεσμίας 21 ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ii) Οι απαντήσεις στο ερωτηματολόγιο από τα μέρη του δείγματος πρέπει να φθάσουν στην Επιτροπή εντός 37 ημερών από την ημερομηνία κοινοποίησης ότι έχουν συμπεριληφθεί στο δείγμα.

6. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και οι αιτήσεις των ενδιαφερομένων μερών πρέπει να υποβληθούν γραπτώς (όχι σε ηλεκτρονική μορφή, εκτός αν υπάρχει διαφορετική πρόβλεψη), και πρέπει να αναφέρουν την ονομασία, τη διεύθυνση, την ηλεκτρονική διεύθυνση, τον αριθμό τηλεφώνου, φαξ ή/και τέλεξ του ενδιαφερόμενου μέρους.

Διεύθυνση για την αλληλογραφία με την Επιτροπή: Ευρωπαϊκή Επιτροπή Γενική Διεύθυνση Εμπορίου

Διευθύνσεις Β και Γ

TERV 0/13

Β - 1049 Brussels Φαξ (32-2) 295 65 05 Τέλεξ: COMEU B 21877.

7. Άρνηση συνεργασίας

Σε περίπτωση που ένα ενδιαφερόμενο μέρος αρνηθεί την πρόσβαση ή δεν παρέχει τις αναγκαίες πληροφορίες εντός των προθεσμιών, ή παρεμποδίσει σοβαρά την έρευνα, επιτρέπεται να συνάγονται προσωρινά ή τελικά συμπεράσματα, είτε καταφατικά είτε αποφατικά, με βάση τα διαθέσιμα πραγματικά περιστατικά, όπως προβλέπεται στο άρθρο 18 του κανονισμού αντιντάμπινγκ και στο άρθρο 28 του κανονισμού κατά των επιδοτήσεων.

Στην περίπτωση που διαπιστωθεί ότι ένα ενδιαφερόμενο μέρος υπέβαλε ψευδείς ή παραπλανητικές πληροφορίες, οι πληροφορίες δεν θα ληφθούν υπόψη και θα χρησιμοποιηθούν τα διαθέσιμα πραγματικά περιστατικά.

(1) ΕΕ L 56 της 6.3.1996, σ. 1.

(2) ΕΕ L 257 της 11.10.2000, σ. 2.

(3) ΕΕ L 288 της 21.10.1997, σ. 1.

(4) ΕΕ L 101 της 16.4.1999, σ. 1.

(5) ΕΕ L 51 της 22.2.2002, σ. 1.

(6) ΕΕ L 267 της 30.9.1997, σ. 1.

(7) ΕΕ L 267 της 30.9.1997, σ. 19.

(8) ΕΕ L 267 της 30.9.1997, σ. 81.

(9) ΕΕ L 51 της 22.2.2002, σ. 32.

(10) Για οδηγίες όσον αφορά τον ορισμό των συνδεδεμένων εταιρειών, βλέπε το άρθρο 143 παράγραφος 1 του κανονισμού (ΕΟΚ) αριθ. 2454/93 της Επιτροπής σχετικά με την εφαρμογή του κοινοτικού τελωνειακού κώδικα (ΕΕ L 253 της 11.10.1993, σ. 1).

(11) Για οδηγίες όσον αφορά τον ορισμό των συνδεδεμένων εταιρειών, βλέπε το άρθρο 143 παράγραφος 1 του κανονισμού (ΕΟΚ) αριθ. 2454/93 της Επιτροπής σχετικά με την εφαρμογή του κοινοτικού τελωνειακού κώδικα (ΕΕ L 253 της 11.10.1993, σ. 1).

(12) Για οδηγίες όσον αφορά τον ορισμό των συνδεδεμένων εταιρειών, βλέπε το άρθρο 143 παράγραφος 1 του κανονισμού (ΕΟΚ) αριθ. 2454/93 της Επιτροπής σχετικά με την εφαρμογή του κοινοτικού τελωνειακού κώδικα (ΕΕ L 253 της 11.10.1993, σ. 1).